Am fost la ambasada Rusiei să văd „Provocarea”, filmul interzis în România. S-a stricat ceva în spațiu? Nu-i nimic, reparăm cu sârmă
Lui Vladimir Vladimirovici Putin trebuie să-i fi plăcut tare mult filmul „Provocarea”, pelicula care a generat recent în România un scandal cât casa între ministerul român al Culturii și ministerul rus de Externe. Povestea e despre o dârză chirurgă moscovită care ajunge la bordul Stației Spațiale Internaționale pentru a opera un biet cosmonaut rus. „Suntem primii care au filmat un lungmetraj de ficțiune la bordul unui vehicul pe orbită, suntem din nou primii”, declara cu mândrie Putin în 2021, anul în care la Hollywood se zvonea că Tom Cruise urma să joace într-un film similar, realizat în imponderabilitate. Practic, „Provocarea” a fost făcut pe repede-înainte doar ca „să le ia fața americanilor”. Filmul, co-produs de nimeni altul decât de ciudatul tovarăș Dmitri Rogozin, a fost clasat drept „propagandă” de autoritățile române, motiv pentru care rușii au decis să-l proiecteze într-un decor potrivit mai degrabă filmelor de spionaj din perioada Războiului Rece: sala de festivități din interiorul ambasadei Federației Ruse de la București.